Diari Oficial de la Generalitat Valenciana


Sumari del DOGV 2200, del 04-02-1994 (1994/830460)

RESOLUCIÓ de 26 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col.laboració subscrit entre la Conselleria de Medi Ambient i la Federació de Pesca en l'àmbit de la fauna piscícola i la qualitat de les aigües continentals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2200

Data del DOGV
:   04-02-1994

Secció del DOGV
:   ALTRES DISPOSICIONS

Número del document
:   1994/830460


Data del document
:   26-01-1994

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 26 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col·laboració subscrit entre la Conselleria de Medi Ambient i la Federació de Pesca en l'àmbit de la fauna piscícola i la qualitat de les aigües continentals de la Comunitat Valenciana. [94/0646]  
Subscrit, després de la tramitació reglamentària, entre la Conselleria de Medi Ambient i la Federació de Pesca, el dia 22 de desembre de 1993, un conveni marc de col·laboració en l'àmbit de la fauna piscícola i la qualitat de les aigües continentals de la Comunitat Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 1225/93, i que figura com a annex d'aquesta resolució.  
València, 26 de gener de 1994.- El Director General de Relacions amb les Corts i del Secretariat del Govern.  
Conveni marc de col·laboració subscrit entre la Conselleria de Medi Ambient i la Federació de Pesca en l'àmbit de la fauna piscícola i la qualitat de les aigües continentals de la Comunitat Valenciana  
València, 22 de desembre de 1993.  
REUNITS  
D'una banda, el Sr. Emèrit Bono i Martínez, Conseller de Medi Ambient de la Generalitat Valenciana, en nom i representació d'aquesta institució,  
D'altra, el Sr. Eduardo Blasco Jaime, President de la Federació de Pesca de la Comunitat Valenciana, en nom i representació d'aquest organisme, expressament autoritzat per a aquest acte segons consta en els seus estatuts.  
Ambdues parts tenen i demostren capacitat legal necessària per a acordar aquest conveni, i en virtut d'això,  
EXPOSEN  
1. Que la Conselleria de Medi Ambient de la Generalitat Valenciana té atribuït el desenvolupament de les actuacions relatives a la conservació, protecció, desenvolupament i utilització racional del medi físic, i la caça i la pesca en aigües interiors, i la vigilància, el seguiment i el control de la qualitat de les aigües continentals.  
2. Que la Federació de Pesca de la Comunitat Valenciana agrupa un ampli col·lectiu d'associats, tant de mar, com d'aigües continentals, essent aquests últims els que per mitjà del pagament de la llicència de pesca corresponent a la Conselleria de Medi Ambient mantenen un nexe de dependència periòdica amb l' esmentada conselleria.  
3. Que els objectius d'ambdues entitats són coincidents respecte de repoblacions ordenades de la fauna piscícola en aigües continentals corrents o estancades, de la protecció de la qualitat d'aquestes aigües i amb això de la preservació en general de la vida piscícola.  
4. En conseqüència, d'acord amb l'exposat i amb el fi de regular i analitzar la col·laboració entre els organismes esmentats per a aconseguir els objectius exposats, es formalitza aquest conveni d'acord amb les següents  
ESTIPULACIONS  
Primera. Objecte del conveni  
És objecte d'aquest conveni la col·laboració entre les entitats signatàries a fi d'unir coneixements i experiència d'una part, amb la gestió mediambiental, per a la consecució d'una planificació racional amb repoblacions piscícoles, vedats de pesca i producció de piscifactories, en l'àmbit de les aigües continentals de la Comunitat Valenciana, i aprofundir en el coneixement dels impactes negatius que afecten la qualitat d'aquestes aigües i la seua disponibilitat com a recurs hídric.  
Segona. Vigència  
Aquest conveni, com a acord marc, tindrà vigència indefinida, llevat que existesca denúncia per alguna de les parts, que haurà de fer-se amb una antelació de dos mesos previs a la finalització de cada període anual.  
Tercera. Compromís  
El col·lectiu de pescadors d'aigües continentals de la Federació de la Comunitat Valenciana, es compromet a col·laborar participant de forma activa i coordinada en el desenvolupament de les actuacions que a continuació s'especifiquen:  
1. Intercanvi d'informació sobre les espècies de peixos indígenes, espècies en perill d'extinció i espècies la presència de les quals es considera desitjable, a efectes d'una gestió ordenada de repoblació i en producció en piscifactories, alhora que de recuperació de la fauna piscícola natural en els diferents trams i vedats dels rius de la Comunitat Valenciana. Igualment fer extensible aquesta informació respecte del nombre aproximat de captures.  
2. Informar a la Conselleria de Medi Ambient sobre l'existència de presumibles abocaments líquids contaminants que estiguen afectant la supervivència dels peixos en una determinada zona i, per tant, la qualitat de les aigües. Així mateix, sobre altres impactes negatius que de la mateixa manera puguen repercutir sobre l'ecosistema aquàtic, tals com abocaments sòlids, infrastructures no autoritzades que afecten la lliure circulació dels peixos, disminució no habitual dels cabals mínims que pose en perill la seua supervivència.  
La Conselleria de Medi Ambient es compromet a col·laborar amb la Federació de Pesca de la Comunitat Valenciana en la planificació de les diferents àrees mediambientals en què es troben relacionades, en concret:  
1. Prèviament a l'emissió per la Conselleria de Medi Ambient de l'Ordre General de Vedes de Pesca.  
2. En la determinació dels llocs i espècies idonis en repoblacions piscícoles i adequació de les produccions de piscifactories a les necessitats reals de l'entorn mediambiental.  
3. En la definició dels vedats de pesca.  
4. En qualsevol altra àrea en què la Conselleria de Medi Ambient considere del seu interès la participació d'aquest col·lectiu.  
Quarta. Comissió mixta  
Es constitueix una comissió mixta composta pels membres designats per la Conselleria de Medi Ambient i la Federació de Pesca de la Comunitat Valenciana, la missió de la qual serà la coordinació, la comprovació i l'execució de les actuacions objecte d'aquest conveni.  
Serà, així mateix, funció d'aquesta comissió la proposta de altres actuacions que pels seus continguts es consideren d'interès per ambdues parts signatàries.  
Els representants d'aquesta comissió avaluaran anualment l'abast dels objectius d'aquest conveni.  
La comissió mixta es designarà en el termini màxim de dos mesos a partir de la signatura d'aquest conveni, essent aquesta qui determine el nombre i la periodicitat de les reunions. En la seua composició s'integraran dos membres de la Conselleria de Medi Ambient i dos membres de la Federació de Pesca. Aquesta comissió serà presidida pels directors generals de Qualitat Ambiental i de Conservació del Medi Natural.  
Cinquena. Dotació econòmica  
Aquest conveni, com a instrument marc, no genera compromís econòmic per a ambdues parts signnts.  
Sisena. Normativa del conveni  
Aquest conveni marc té un caràcter administratiu, reservant-se la Conselleria de Medi Ambient totes aquelles facultats que li corresponguen en el seu compliment, interpretació i execució.  
En un futur, i si així ho considera convenient, la Conselleria de Medi Ambient podrà desenvolupar aquest conveni mitjançant acords singulars.  
La Conselleria de Medi Ambient de la Generalitat Valenciana es reserva la facultat de rescindir aquest conveni, prèvia audiència de l'altra part, per al cas de que no es complesca amb el que estableix aquest conveni.  
I com a prova de conformitat, i per que quede constància, ambdues parts signen per triple exemplar aquest conveni, al lloc i data indicats ut supra.  
El Conseller de El President de la  
Medi Ambient Federació de Pesca de la CV.  
Emèrit Bono i Martinez. Eduardo Blasco Jaime.